ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2243/98

υποβολή: Allan Macartney (ARE) προς την Επιτροπή

(16 Ιουλίου 1998)

Θέμα: SOCRATES: Πρόσωπα που ασκούν πλανόδια επαγγέλματα (Comenius Δράση ΙΙ)

Έχοντας υπόψη την επιτυχία του προγράμματος SOCRATES όσον αφορά την παροχή καινοτόμων εκπαιδευτικών προγραμμάτων που απευθύνονται στους νέους των προσώπων που ασκούν πλανόδια επαγγέλματα, μπορεί η Επιτροπή να παράσχει εγγυήσεις ότι ειδικά κονδύλια θα εγγραφούν στο πλαίσιο του νέου προγράμματος SOCRATES (2000-2005) για να διατηρηθεί και να αναπτυχθεί η ενίσχυση υπέρ της εκπαίδευσης των προσώπων που ασκούν πλανόδια επαγγέλματα;

Απάντηση της κας Cresson εξ ονόματος της Επιτροπής

(8 Σεπτεμβρίου 1998)

Η Επιτροπή συμμερίζεται πλήρως τη θετική αξιολόγηση της συνεισφοράς του Comenius στην παροχή εκπαίδευσης στα πρόσωπα που ασκούν πλανόδια επαγγέλματα.

Τα πρόσωπα αυτά, όπως και άλλες ομάδες με ειδικές εκπαιδευτικές ανάγκες, θα παραμείνουν σημαντική ομάδα-στόχος του μελλοντικού προγράμματος Socrates.

Η πρόταση απόφασης της Επιτροπής για το Socrates II(1) αναφέρεται ρητά στα πρόσωπα που ασκούν πλανόδια επαγγέλματα, στο παράρτημα της απόφασης, δράση 1.1, παράγραφος 3 γ σχετικά με τις συμπράξεις σχολικών ιδρυμάτων, ορίζοντας ότι οι επιλέξιμες για κοινοτική συνδρομή δραστηριότητες μπορούν να περιλαμβάνουν σχέδια συνεργασίας που αφορούν τις ειδικές ανάγκες των παιδιών των διακινούμενων εργαζομένων, των τσιγγάνων, των ταξιδιωτών και των πλανόδιων εργαζομένων, ενώ στη δράση 1.2, παράγραφος 3 δ, αναφέρονται θέματα ειδικής κατάρτισης που συνδέονται με την ένταξη των παιδιών των διακινούμενων εργαζομένων, των τσιγγάνων, των ταξιδιωτών και των πλανόδιων εργαζομένων ως πιθανές επιλέξιμες δραστηριότητες στον τομέα της ανάπτυξης του προσωπικού.

Η Επιτροπή σκοπεύει να εφαρμόσει τις παραπάνω διατάξεις - και να καταρτίσει μελλοντικές κατευθυντήριες γραμμές για τους αιτούντες - έτσι ώστε να εξασφαλίζεται ότι τα σχέδια που επικεντρώνονται στις ειδικές ανάγκες των προσώπων που ασκούν πλανόδια επαγγέλματα (είτε πρόκειται για σχέδια σύμπραξης σχολικών ιδρυμάτων είτε για σχέδια κατάρτισης του εκπαιδευτικού προσωπικού) παραμένουν επιλέξιμα, αλλά και ότι επαρκής αριθμός τέτοιων σχεδίων θα λάβουν κοινοτική χρηματοδότηση.

Η Επιτροπή επιπροσθέτως θα ενθαρρύνει την ίδρυση ενός από τα δίκτυα που προβλέπονται από τη μελλοντική δράση Comenius (βλ. δράση 1, δεύτερη παράγραφος του Παραρτήματος της απόφασης Socrates) προκειμένου να υπάρξει αποκλειστική στόχευση των εκπαιδευτικών αναγκών των προσώπων που ασκούν πλανόδια επαγγέλματα. Λαμβάνοντας υπόψη τη σημαντική συμβολή της Ευρωπαϊκής Ομοσπονδίας για την εκπαίδευση των παιδιών των προσώπων που ασκούν πλανόδια επαγγέλματα (Efecot) στον τομέα αυτόν, η Επιτροπή είναι βέβαιη ότι η Efecot πρέπει να διαδραματίσει κεντρικό ρόλο όσον αφορά τις παραπάνω δραστηριότητες δικτύωσης.

(1) COM(98)329.
ΓΡΑΠΤΗ ΕΡΩΤΗΣΗ E-1499/98

υποβολή: Daniel Varela Suanzes-Carpegna (PPE) προς την Επιτροπή

(13 Μαΐου 1998)

Θέμα: Κοινωνία των Πληροφοριών και Οικονομική και Κοινωνική Συνοχή

Κατά την παρέμβασή της ενώπιον της Επιτροπής Περιφερειακής Πολιτικής του Ευρωπαϊκού Κοινοβουλίου στις 23.01.1997, στο πλαίσιο της παρουσίασης της ανακοίνωσης της Επιτροπής "Συνοχή και Κοινωνία των Πληροφοριών" (COM(97)7 τελικό της 22.01.1997), η Επίτροπος κ. W. Mathies δήλωσε ότι η Κοινωνία των Πληροφοριών πρέπει να αποτελέσει αναπόσπαστο τμήμα της κοινοτικής διαρθρωτικής πολιτικής. Αναφορικά με το θέμα αυτό η Επιτροπή Περιφερειακής Πολιτικής του ΕΚ στην έκθεσή της A4-0399/97 εκφράζει τις ανησυχίες της για το γεγονός ότι μόλις το 2 % των δαπανών των διαρθρωτικών ταμείων διατίθεται για επενδύσεις στον τομέα των τηλεπικοινωνιών, θεωρεί ότι οι δαπάνες που πραγματοποιούνται για την Κοινωνία των Πληροφοριών θα πρέπει να αποτελέσουν μέρος του "mainstreaming" των διαρθρωτικών ταμείων και απαιτεί από την Επιτροπή να διασφαλίσει τη στενή συνεργασία και τον συντονισμό μεταξύ των διαφόρων προγραμμάτων και δραστηριοτήτων στον τομέα των τεχνολογιών της πληροφορίας και της επικοινωνίας (ΤΠΕ).

Θα μπορούσε η Επιτροπή να μας πληροφορήσει με ποιο τρόπο ενσωμάτωσε τις προειρημένες απαιτήσεις στις τελικές της προτάσεις σχετικά με τη μεταρρύθμιση των Διαρθρωτικών Ταμείων για τη νέα περίοδο προγραμματισμού 2000-2006, που εγκρίθηκαν από την ολομέλει α της Επιτροπής στις 18 Μαρτίου 1998, ιδίως όσον αφορά τη διαμόρφωση των στόχων 1 και 2 και τον καθορισμό των σχετικών κριτηρίων επιλεξιμότητας και χρηματοδότησης;
ΓΡΑΠΤΗ ΕΡΩΤΗΣΗ E-2025/98

υποβολή: Gunilla Carlsson (PPE) προς την Επιτροπή

(30 Ιουνίου 1998)

Θέμα: Εισαγωγή μεταχειρισμένων αυτοκινήτων για εμπορικούς σκοπούς

Στη Σουηδία είναι, στην πράξη, αδύνατη η εισαγωγή μεταχειρισμένων αυτοκινήτων που προορίζονται για πώληση.

Το γεγονός αυτό αντιβαίνειμάλλον προς τις αρχές της ελεύθερης κυκλοφορίας.

Είναι άραγε ενήμερη η Επιτροπή για την εν λόγω κατάσταση; Ποιά μέτρα πρόκειται να ληφθούν για να καταργηθούν τα σχετικά εμπόδια και να επιτραπεί η εισαγωγή μεταχειρισμένων αυτοκινήτων;

Απάντηση του κ. Monti εξ ονόματος της Επιτροπής

(3 Αυγούστου 1998)

Στην Επιτροπή υποβλήθηκαν καταγγελίες για εμπόδια κατά την εγγραφή, στη Σουηδία, μεταχειρισμένων οχημάτων που έχουν εγκριθεί και εγγραφεί προηγουμένως σε άλλα κράτη μέλη. Τα εν λόγω εμπόδια απορρέουν από τις απαιτήσεις της σουηδικής νομοθεσίας όσον αφορά την επίδειξη πιστοποιητικών εκπομπής καυσαερίων στις οποίες υπάγεται η εγγραφή οχημάτων που έχουν ήδη εγγραφεί και εγκριθεί σε άλλα κράτη μέλη. Οι διαβουλεύσεις της Επιτροπής με τις σουηδικές αρχές σχετικά με το συμβιβάσιμο αυτών των διατάξεων με τους κανόνες της Συνθήκης για την ελεύθερη κυκλοφορία των εμπορευμάτων (άρθρα 30 έως 36) και με τη νομολογία του Ευρωπαϊκού Δικαστηρίου, εκτίθενται στην ερμηνευτική ανακοίνωση της Επιτροπής σχετικά με τις διαδικασίες έγκρισης και εγγραφής οχημάτων που έχουν εγγραφεί προηγουμένως σε άλλο κράτος μέλος(1). Η Επιτροπή ενημερώθηκε για τις τροποποιήσεις που εισήχθησαν στη σουηδική νομοθεσία προκειμένου να επιτραπεί η εγγραφή στη Σουηδία ορισμένων μεταχειρισμένων οχημάτων, χωρίς να είναι απαραίτητη η επίδειξη πιστοποιητικού εκπομπής καυσαερίων. Η Επιτροπή συνεχίζει τις διαβουλεύσεις με τις σουηδικές αρχές σχετικά με ορισμένα μοντέλα που κατασκευάστηκαν πριν από το 1993, με σκοπό την τροποποίηση των ισχυόντων σουηδικών κανόνων.

Η Επιτροπή έλαβε επίσης καταγγελίες σχετικά με άλλες προϋποθέσεις που πρέπει να πληρούν τα οχήματα στη Σουηδία όσον αφορά την οδική ασφάλεια, καθώς και καταγγελίες σχετικά με τον περιορισμένο αριθμό οχημάτων που δύνανται να εγγραφούν ανά άτομο και ανά έτος. Η Επιτροπή εκτιμά ότι τέτοιοι περιορισμοί θα έχουν επιπτώσεις στην εισαγωγή, για εμπορικούς σκοπούς, μεταχειρισμένων οχημάτων που πρόκειται να μεταπωληθούν στη Σουηδία. Η Επιτροπή συζήτησε για τις εν λόγω καταγγελίες με τις σουηδικές αρχές και εξετάζει το συμβιβάσιμο της σουηδικής νομοθεσίας με τα άρθρα 30 έως 36 της Συνθήκης.

Η Επιτροπή δεν γνωρίζει την ύπαρξη και άλλων εμποδίων κατά την εισαγωγή και την εγγραφή μεταχειρισμένων οχημάτων.

(1) ΕΕ C 143 της 15ης Μαΐου 1996.
ΓΡΑΠΤΗ ΕΡΩΤΗΣΗ E-2506/98

υποβολή: Jean-Yves Le Gallou (NI) προς την Επιτροπή

(30 Ιουλίου 1998)

Θέμα: Κίνηση της διαδικασίας κατά της Γαλλίας λόγω παράβασης του κοινοτικού δικαίου σε θέματα περιβάλλοντος

Δεδομένου του μεγάλου αριθμού των περιπτώσεων για τις οποίες έχει κινηθεί κατά της Γαλλίας διαδικασία επί παραβάσει της ευρωπαϊκής νομοθεσίας στον τομέα του περιβάλλοντος, μπορεί η Επιτροπή να ανακοινώσει την κατάσταση των διαδικασιών που σκοπεύει να κινήσει κατά της Γαλλίας λόγω μη τήρησης των κοινοτικών κανόνων στον τομέα του περιβάλλοντος;
ΓΡΑΠΤΗ ΕΡΩΤΗΣΗ E-1624/98

υποβολή: Amedeo Amadeo (NI) προς την Επιτροπή

(27 Μαΐου 1998)

Θέμα: Πέμπτο πρόγραμμα-πλαίσιο δράσεων έρευνας,τεχνολογικής ανάπτυξης και επίδειξης της Ευρωπαïκής Κοινότητας (χρηματοδότηση από τον προϋπολογισμό)

Λαμβάνοντας υπόψη τα έγγραφα COM(97)439 τελικό - 97/0119 COD - 97/0120 CNS(1), και με αναφορά στις κεντρικές δράσεις, θα μπορούσε η Επιτροπή:

1. Να διατηρήσει για κάθε κεντρική δράση ένα κατάλληλο περιθώριο πιστώσεων για δραστηριότητες επίδειξης, καινοτομίας και υποστήριξης των ΜΜΕ ώστε να διατηρηθεί η ώθηση που προσδίδει η έρευνα και καινοτομία στην αγορά;

2. Να ενσωματώσει και κατά συνέπεια να εξορθολογήσει το περιεχόμενο των προτεινόμενων κεντρικών δράσεων με τις κατάλληλες προσαρμογές, όπου τούτο καθίσταται δυνατόν, στο πλαίσιο των θεματικών προγραμμάτων που έχει υποδείξει η Επιτροπή;

3. Να εντοπίσει 10 κεντρικές δράσεις σχετικά με το κοινοτικό πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης και μία για το πρόγραμμα-πλαίσιο ΕΥΡΑΤΟΜ, και να χορηγήσει την απαιτούμενη χρηματοδότηση, επαρκή κρίσιμη μάζα, ικανότητα απορρόφησης, επίπεδο επιστημονικής και τεχνολογικής αριστείας κααι στρατηγική ορατότητα;

4. Να εξαρτήσει την κατανομή των χρηματοδοτικών πόρων στις κεντρικές δράσεις από τα αποτελέσματα που επιτυγχάνονται και επαληθεύονται προς αποφυγήν μίας πενταετούς ακαμψίας και επιβαλόμενης χρηματοδότησης δραστηριοτήτων έρευνας, τεχνολογικής ανάπτυξης και επίδειξης με χαμηλό επίπεδο προδιαγραφών στην τεχνολογία και την καινοτομία;

5. Να παράσχει σύγχρονους, απλούς και διαφανείς διοικητικούς μηχανισμούς εξασφαλίζοντας ικανοποιητικό επίπεδο δαπάνης διοικητικής λειτουργίας και χρόνου που καταναλώνεται μέσω της ορθής ανάθεσης συγκεκριμένων δραστηριοτήτων με περιορισμένα επίπεδα γραφειοκρατικών μηχανισμών για τη λήψη αποφάσεων, και αναθέτοντας τη λήψη κοινών αποφάσεων μόνο στα ανώτερα διοικητικά κλιμάκια των ενεχόμενων Επιτρόπων;

(1) ΕΕ C 291, 25.9.1997, σελ. 15-16.
ΓΡΑΠΤΗ ΕΡΩΤΗΣΗ E-0721/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(18 Μαρτίου 1998)

Θέμα: Στατιστικές συναλλαγών αγαθών μεταξύ των κρατών μελών

Η Επιτροπή εκπόνησε την "Πρόταση Κανονισμού (ΕΚ) 3330/91 του Συμβουλίου σχετικά με τις στατιστικές συναλλαγών αγαθών μεταξύ των κρατών μελών" (έγγρ.COM(97)252 τελικό - 97/0155 COD))(1). Εγκρίνονται οι προτάσεις της Επιτροπής δεδομένου ότι θέτουν αφενός στην πράξη τους στόχους που προβλέπονται από την πρωτοβουλία SLIM για την έκδοση απλούστερων, διαφανέστερων και αποτελεσματικότερων διατάξεων και συμφωνούν αφετέρου με τις συστάσεις της ομάδας Intrastat που συμμετείχε στο πιλοτικό σχέδιο.

Ζητείται από την Επιτροπή να υιοθετήσει ενιαίο έντυπο εφ' όλης της επικράτειας της ΕΕ για τη συμπληρωματική δήλωση, γεγονός που θα βοηθήσει τις εταιρίες με θυγατρικές ή συνεταιρικές επιχειρήσεις σε περισσότερα του ενός κράτη μέλη και θα αυξήσει τον βαθμό ομοιομορφίας τωνσυλλεχθέντων στοιχείων.

Απάντηση του κ. de Silguy εξ ονόματος της Επιτροπής

(12 Μαΐου 1998)

Η πρόταση της Επιτροπής για απλούστευση του συστήματος Intrastat στοχεύει στη μείωση του αριθμού των στατιστικών στοιχείων που συλλέγονται προκειμένου να μειωθεί η επιβάρυνση των επιχειρήσεων. Η πρόταση αποτελεί μέρος ενός πακέτου απλούστευσης που προτείνεται από την Επιτροπή βάσει των συστάσεων της ομάδας Slim/Intrastat.

Στην πρόταση υπάρχουν δύο είδη στατιστικών στοιχείων: υποχρεωτικά και προαιρετικά. Τα δύο αυτά είδη στατιστικών στοιχείων βρίσκονται επίσης στο παρόν σύστημα Intrastat. Τα υποχρεωτικά στοιχεία περιλαμβάνουν ένα κοινό σύνολο πληροφοριών που συλλέγονται σε κοινοτική κλίμακα. Τα προαιρετικά στοιχεία μπορούν να συλλέγονται σε εθνικό επίπεδο, αλλά αυτό επαφίεται στη διακριτική ευχέρεια των κρατών μελών. Κατά συνέπεια, θα εξακολουθήσουν να υπάρχουν διαφορές μεταξύ των κρατών μελών όσον αφορά τις απαιτήσεις πληροφόρησης.

Θα πρέπει να τονιστεί ότι το 1993 θεσπίστηκε ένα ομοιόμορφο έντυπο με το νέο σύστημα Intrastat, το οποίο περιλαμβάνει όλα τα υποχρεωτικά και προαιρετικά στατιστικά στοιχεία (Κανονισμός (ΕΟΚ) 3590/92 της Επιτροπής της 11ης Δεκεμβρίου 1992 περί των μέσων διαβίβασης των στατιστικών πληροφοριών για τις στατιστικές του εμπορίου μεταξύ κρατών μελών(2)). Οι υπόχρεοι παροχής πληροφοριών μπορούν κατά κανόνα να χρησιμοποιούν το έντυπο αυτό ή το διαθέσιμο εθνικό έντυπο.

Για τους υπόχρεους παροχής πληροφοριών υπάρχει επίσης ένα ηλεκτρονικό έντυπο το οποίο έχει καταρτιστεί στο πλαίσιο του σχεδίου Edicom, στο λογισμικό πακέτο IDEP/CN8, που χρησιμοποιείται τώρα σε 12 κράτη μέλη. Μια αναθεωρημένη έκδοση του προγράμματος αυτού, πολυεθνική και πολύγλωσση, αναμένεται το 1999, ιδίως για τις επιχειρήσεις που ασκούν δραστηριότητες σε περισσότερα από ένα κράτη μέλη.

(1) ΕΕ C 203, 3.7.1997, σελ. 10.

(2) ΕΕ L 364, 12.12.1992.
ΓΡΑΠΤΗ ΕΡΩΤΗΣΗ E-1568/98

υποβολή: Andrea Manzella (PSE) προς την Επιτροπή

(20 Μαΐου 1998)

Θέμα: Δολοφονία του Επισκόπου Juan Gerardi

Όσον αφορά τη δολοφονία του Επισκόπου Juan Gerardi, ερωτάται η Επιτροπή ποιά επείγοντα μέτρα θεωρεί ότι πρέπει να λάβει η Ευρωπαϊκή Ένωση για να ζητήσει από την Κυβέρνηση της Γουατεμάλας αποτελεσματική και εις βάθος ανάκριση ώστε να αποκαλυφθούν οι εκτελεστές και οι εντολείς - που προέρχονται ασφαλώς από το πολιτικό στερέωμα - της δολοφονίας του Επισκόπου Juan Gerardi, ενός εγκλήματος που κινδυνεύει να αναμοχλεύσει τα ζοφερά πάθη του εμφυλίου πολέμου στη Γουατεμάλα.

Απάντηση του κ. Marín εξ ονόματος της Επιτροπής

(18 Ιουνίου 1998)

Η Επιτροπή ενημερώθηκε με ικανοποίηση σχετικά με τη δήλωση της κυβέρνησης της Γουατεμάλας ότι θα εφαρμόσει όλα τα μέσα που διαθέτει για να επισημάνει και να παραπέμψει στη δικαιοσύνη τους υπευθύνους της δολοφονίας του επισκόπου Gerardi.Θα παρακολουθήσει εξάλλου με προσοχή τις εργασίες της επιτροπής υψηλού επιπέδου που έχει συσταθεί για να εξασφαλιστεί η συνεχής παρακολούθηση της τρέχουσας δικαστικής έρευνας.

Η Επιτροπή γνωρίζει ότι οι ελλείψεις στη λειτουργία των δομών του κράτους δικαίου, κυρίως των δυνάμεων ασφαλείας και της διοίκησης της δικαιοσύνης, μπορούν να αποτελέσουν σοβαρό εμπόδιο στην κατάληξη της έρευνας.

Σχετικά με αυτό μπορεί να διαβεβαιώσει το Αξιότιμο Μέλος του Κοινοβουλίου ότι, με το σεβασμό της κυριαρχίας της Γουατεμάλας και μέσα στο πνεύμα των συμφωνιών ειρήνης, θα καταβάλει κάθε δυνατή προσπάθεια για να αντιμετωπιστούν αυτές οι ελλείψεις και για να έχει το κράτος της Γουατεμάλας τα αποτελεσματικά μέσα που θα επιτρέψουν να εκτελεστεί η βούληση της κυβέρνησης η οποία έχει δηλώσει ότι επιθυμεί να διαλευκάνει αυτό το έγκλημα με την ανακάλυψη των υπευθύνων, καθώς και να αποκαταστήσει τις συνθήκες μιας ειρηνικής συμβίωσης.

Με αυτήν την προοπτική η Επιτροπή έχει υπογράψει μία σημαντική σύμβαση χρηματοδότησης όσον αφορά τη στήριξη της σύστασης του νέου σώματος εθνικής πολιτικής αστυνομίας. Αυτή η δράση, που εντάσσεται στο πρόγραμμα ειρήνης και που αντιπροσωπεύει τη μεγαλύτερη δράση συνεργασίας που έχει χρηματοδοτηθεί από την Κοινότητα στην Λατινική Αμερική (σχεδόν 32 εκατ. ecu), θα συνεχιστεί φέτος από μία σημαντική παρέμβαση που θα αποσκοπεί στη μεταρρύθμιση και στην ενίσχυση του δικαστικού συστήματος.
ΓΡΑΠΤΗ ΕΡΩΤΗΣΗ E-0846/98

υποβολή: Klaus Rehder (PSE) προς την Επιτροπή

(26 Μαρτίου 1998)

Θέμα: Υποστήριξη μαθητικών διαγωνισμών σε ευρωπαïκή κλίμακα από την Επιτροπή

1. Με ποιόν τρόπο ελέγχει η Επιτροπή τις αιτήσεις συλλόγων, ενώσεων και ιδιωτών όσον αφορά την υποστήριξη μαθητικών διαγωνισμών σε ευρωπαϊκή κλίμακα από την Επιτροπή;

2. Πώς διαπιστώνει η Επιτροπή το εάν ο αιτών είναι "άξιος υποστήριξης", εάν διαθέτει ένα παιδαγωγικά αποδεκτό σχέδιο και εάν οι διαγωνισμοί αυτοί δεν χρησιμοποιούνται μόνο π.χ. για τη συλλογή διευθύνσεων;

3. Για ποιούς λόγους υποστήριξε η Επιτροπή τον κοινωφελή "Σύλλογο για την προώθηση των δημιουργικών σχέσεων μεταξύ των παιδιών της Ευρώπης" και του επέτρεψε να διαφημισθεί δημόσια με την υποστήριξη αυτή;

Απάντηση της κας Cresson εξ ονόματος της Επιτροπής

(30 Απριλίου 1998)

1. Η Επιτροπή δεν χρηματοδοτεί ευρωπαϊκούς διαγωνισμούς μαθητών, με την εξαίρεση των δραστηριοτήτων της "Η Ευρώπη στο σχολείο" οι οποίες υπάρχουν εδώ και περισσότερο από 40 έτη και αναπτύσσονται υπό την αιγίδα της Επιτροπής, του Κοινοβουλίου και του Ευρωπαϊκού Ιδρύματος για τον Πολιτισμό. Άρα η Επιτροπή δεν καλείται να εξετάσει αιτήσεις για αρωγή που προέρχονται από ενώσεις και ιδιώτες. Η Επιτροπή θεωρεί ότι το ευρωπαϊκό πρόγραμμα στον τομέα της εκπαίδευσης (ΣΩΚΡΑΤΗΣ) προσφέρει ένα προνομιούχο πλαίσιο για τη διακρατική συνεργασία μαθητών και σχολείων, συμπεριλαμβανομένων των σχολικών συμπράξεων της δράσης 1 του κεφαλαίου Comenius; όμως αυτό το πρόγραμμα δεν προβλέπει τη χρηματοδότηση διαγωνισμών.

2. Επειδή η Επιτροπή δεν εξετάζει αιτήσεις οικονομικής αρωγής για διαγωνισμούς αυτής της κατηγορίας, δεν είναι δυνατόν να δοθεί απάντηση σάυτή την ερώτηση.

3. Επειδή η Επιτροπή δεν χρηματοδοτεί ευρωπαϊκούς διαγωνισμούς μαθητών, τον Ιανουάριο του 1998 δεν έδωσε συνέχεια σε μία αίτηση χρηματοδότησης αυτής της ένωσης για ένα ευρωπαϊκό διαγωνισμό σχεδίου και προέβαλε τις πολλαπλές δυνατότητες που προσφέρει το πρόγραμμα ΣΩΚΡΑΤΗΣ. Η Επιτροπή υπέδειξε μεταξύ άλλων ότι οι σχολικές συμπράξεις της δράσης 1 του Comenius επιτρέπουν στους μαθητές να εργαστούν μέσα σε ένα διακρατικό πλαίσιο και με καλλιτεχνικά μέσα, πάνω στη διαφορετικότητα της ευρωπαϊκής πραγματικότητας.

Η Επιτροπή παρ'όλα αυτά αισθάνεται ικανοποίηση σχετικά με πρωτοβουλίες όπως ένας ευρωπαϊκός διαγωνισμός σχεδίου, που αποβλέπουν στο να αναβαθμίσουν τη φιλία ανάμεσα στα παιδιά και αυτό πέρα από τα σύνορα.
ΓΡΑΠΤΗ ΕΡΩΤΗΣΗ E-1946/98

υποβολή: Mihail Papayannakis (GUE/NGL) προς την Επιτροπή

(18 Ιουνίου 1998)

Θέμα: Κέντρα Ευρωπαïκών Γλωσσών

Προ διετίας στα πλαίσια του Επιχειρησιακού Προγράμματος Εκπαίδευσης και αρχικής Επαγγελματικής Κατάρτισης (ΕΠΕΑΕΚ) ενεκρίθη από την Επιτροπή Παρακολούθησης του Δευτέρου Κοινοτικού Πλαισίου Στήριξης η δημιουργία "Κέντρων Ευρωπαϊκών Γλωσσών". Αυτός ο θεσμός, η λειτουργία του οποίου θα ενίσχυε όχι μόνο τη γλωσσομάθεια των νέων, αλλά θα συνέβαλε και στη διάδοση των λιγότερο διαδεδομένων γλωσσών της ΕΕ και κατά συνέπεια θα αναδείκνυε τις αξίες των πολυπολιτισμικών σχέσεων, δεν έχει λειτουργήσει καθόλου μέχρι σήμερα.

Ερωτάται η Επιτροπή για τους λόγους για τους οποίους δεν έχει λειτουργήσει αυτός ο θεσμός και ποια μέτρα πρόκειται να ληφθούν ώστε να τεθεί σε εφαρμογή η λειτουργία του.

Κοινή απάντηση

του κ. Flynn εξ ονόματος της Επιτροπής

στις γραπτές ερωτήσεις E-1807/98 και E-1946/98

(03 Σεπτεμβρίου 1998)

Το μέτρο 1.1.γ του επιχειρησιακού προγράμματος "Εκπαίδευση και αρχική κατάρτιση" - που εγκρίθηκε από την επιτροπή παρακολούθησης του προγράμματος το Μάιο του 1996 - αναφέρεται στη δημιουργία και τη λειτουργία Κέντρων Ευρωπαϊκών Γλωσσών(Κ.Ε.Γ) στην Ελλάδα.

Ο αρχικός προγραμματισμός που αναφέρεται στη δημιουργία 33 ΚΕΓ έπρεπε να είχε αρχίσει να εφαρμόζεται προοδευτικά από το 1997. Εντούτοις, εξαιτίας διαφόρων προβλημάτων που παρουσιάστηκαν κατά την υλοποίηση (π.χ. έλλειψη κατάλληλου θεσμικού πλαισίου, έλλειψη φορέα αρμόδιου για τη δημιουργία και λειτουργία των ΚΕΓ), το μέτρο δεν ξεκίνησε ποτέ. Επομένως, το υπουργείο Παιδείας προτίθεται να προτείνει τη δραστική μείωση του μέτρου.

Καθώς τα ΚΕΓ δεν λειτουργούν ακόμη, το ζήτημα των διαδικασιών χορήγησης πιστοποιητικών γλωσσομάθειας δεν έχει αντιμετωπιστεί.
ΓΡΑΠΤΗ ΕΡΩΤΗΣΗ E-1960/98

υποβολή: Antonio Tajani (PPE) και Claudio Azzolini (PPE) προς την Επιτροπή

(30 Ιουνίου 1998)

Θέμα: Ελευθερία και εκπαίδευση

Όπως είναι γνωστό, η Ιταλία είναι η μοναδική χώρα της Ευρωπαϊκής Ένωσης όπου εξακολουθεί να υφίσταται μια σοβαρή διάκριση επιζήμια για τους πολίτες όσον αφορά την ελευθερία εκπαίδευσης, δεδομένου ότι αδυνατούν εκ των πραγμάτων να επιλέξουν ελεύθερα μεταξύ του δημόσιου και του ιδιωτικού σχολείου, κυρίως λόγω του μεγάλου κόστους του τελευταίου και της ανυπαρξίας πόρων υπέρ του ιδιωτικού σχολείου ή υπέρ των πολιτών της Ιταλίας ή της Ένωσης που θέλουν να έχουν πρόσβαση σ' αυτό.

Λαμβάνοντας υπόψη:

1. τα θεμελιώδη δικαιώματα του ανθρώπου, στα οποία αναφέρεται ιδιαίτερα η Συνθήκη του Άμστερνταμ,

2. τις αρχές από τις οποίες εμπνέονται οι κοινοτικές συνθήκες,

3. το ψήφισμα του Ευρωπαϊκού Κοινοβουλίου αριθ. 1-1456/83(1) της 14ης Μαρτίου 1984 σχετικά με την ελευθερία της εκπαίδευσης στην Κοινότητα (παράγραφος 1η, σημεία 1-2-3-4-7-9/παράγραφος 2η, σημείο 3),

4. την ελευθερία κυκλοφορίας και το δικαίωμα διαμονής των ατόμων και των οικογενειών τους και, κατά συνέπεια, το δικαίωμα πρόσβασης στις υπηρεσίες εκπαίδευσης,

θεωρεί η Επιτροπή ότι η κατάσταση αυτή παραβιάζει τα δικαιώματα των κοινοτικών πολιτών και σε ποιες δράσεις προτίθεται να προχωρήσει ώστε να σταματήσει αυτή η διάκριση στην Ιταλία.

Απάντηση της κας Cresson εξ ονόματος της Επιτροπής

(21 Σεπτεμβρίου 1998)

Η Κοινότητα, σύμφωνα με το άρθρο 126 της συνθήκης ΕΚ, δεν έχει την απαραίτητη νομική βάση για να παρέμβει στον καθορισμό της οργάνωσης των εκπαιδευτικών συστημάτων και των προγραμμάτων σπουδών. Οι αποφάσεις αυτές παραμένουν στην αρμοδιότητα των κρατών μελών.

(1) ΕΕ C 104, 16.4.1984, σελ. 69.
ΓΡΑΠΤΗ ΕΡΩΤΗΣΗ E-2389/98

υποβολή: Allan Macartney (ARE) προς την Επιτροπή

(27 Ιουλίου 1998)

Θέμα: Τιμές αυτοκινήτων: ανισότητες στην τιμή των αυτοκινήτων μεταξύ των κρατών μελών

Μία νέα μελέτη που εκπόνησαν λογιστές της KPMG, και που προβλήθηκε στα δύο τηλεοπτικά προγράμματα του BBC "Top Gear" και "Panorama", επιβεβαιώνει ότι οι τιμές των αυτοκινήτων στο ΗΒ, είναι κατά μέσον όρο, υψηλότερες κατά 6,6 % απ' ό,τι σε άλλα μέρη της Ευρωπαϊκής Ένωσης.

Δεδομένου ότι, στο παρελθόν, η Επιτροπή ήταν πεπεισμένη ότι οι ανισότητες στις τιμές των αυτοκινήτων μεταξύ των κρατών μελών οφείλονταν κατά μέγα μέρος στη σχετική ισχύ των μεμονωμένων νομισμάτων και στις φορολογικές πολιτικές των κρατών μελών, τι μέτρα σκέπτεται να λάβει για να διερευνήσει την αξιοπιστία των ισχυρισμών που εκφράστηκαν στα προγράμματα αυτά και σε μετέπειτα δημοσιεύματα του Τύπου, σύμφωνα με τους οποίους ορισμένοι κατασκευαστές προβαίνουν σε "στρατηγικές καθορισμού τιμών";

Απάντηση του κ. Van Miert εξ ονόματος της Επιτροπής

(14 Σεπτεμβρίου 1998)

Η Επιτροπή γνωρίζει την άποψη που έχει υποστηριχθεί τελευταία από τα βρετανικά μέσα μαζικής ενημέρωσης ότι ορισμένοι κατασκευαστές και έμποροι αυτοκινήτων εφαρμόζουν στο Ηνωμένο Βασίλειο μεθοδεύσεις για την προσυνεννόηση των τιμών.

Λόγω του εθνικού χαρακτήρα των υποτιθέμενων μεθοδεύσεων και με βάση την αρχή της επικουρικότητας, συνάγεται ότι οι αρχές του Ηνωμένου Βασιλείου είναι αυτές οι οποίες πρωτίστως φέρουν την ευθύνη να ελέγξουν κατά πόσον οι αιτιάσεις αυτές ευσταθούν και, αν ναι, να λάβουν τα ενδεδειγμένα μέτρα για τη διευθέτηση του προβλήματος.
ΓΡΑΠΤΗ ΕΡΩΤΗΣΗ E-2108/98

υποβολή: Alexandros Alavanos (GUE/NGL) προς την Επιτροπή

(10 Ιουλίου 1998)

Θέμα: Επαναλειτουργία κέντρου περίθαλψης των θυμάτων των βασανιστηρίων στην Τουρκία

Οι τουρκικές αρχές έκλεισαν το κέντρο περίθαλψης των θυμάτων βασανιστηρίων στο Ντιγιαρμπακίρ, σύμφωνα με ανακοίνωση του Διεθνούς Κέντρου για την Αποκατάσταση των Θυμάτων Βασανιστηρίων (IRCT) το οποίο και είχε αναλάβει την πρωτοβουλία για τη λειτουργία του.

Το εν λόγω κέντρο είχε εγκαινιαστεί μόλις πριν από πέντε ημέρες και η επίσημη δικαιολογία που δόθηκε για το κλείσιμό του ήταν η έλλειψη των απαραίτητων αδειών για τη λειτουργία του.

Επειδή στην περιοχή του Ντιγιαρμπακίρ υπάρχουν τουλάχιστον 100.000 Κούρδοι θύματα βασανιστηρίων και οι παραβιάσεις των ανθρωπίνων δικαιωμάτων είναι συνεχείς, ερωτάται η Επιτροπή με ποιό τρόπο προτίθεται να παρέμβει προς τις τουρκικές αρχές προκειμένου να επαναλειτουργήσει αμέσως το εν λόγω κέντρο.

Απάντηση του κ. van den Broek εξ ονόματος της Επιτροπής

(14 Σεπτεμβρίου 1998)

Η Επιτροπή είναι ενήμερη για τα γεγονότα στα οποία αναφέρεται το Αξιότιμο Μέλος του Κοινοβουλίου. Ο εκπρόσωπος της Επιτροπής στην Τουρκία καθώς και πολλοί πρεσβευτές των κρατών μελών ήταν παρόντες τον Ιούνιο του 1998 κατά τα εγκαίνια του κέντρου παροχής βοήθειας στα άτομα που είχαν υποστεί βασανιστήρια στην Τουρκία. Η Επιτροπή παρακολούθησε με προσοχή τις εξελίξεις της υπόθεσης αυτής και εκφράζει την ικανοποίησή της που ο γενικός διευθυντής των ιδρυμάτων αυτών της Τουρκίας επέτρεψε στις 15 Ιουνίου 1998 την επανέναρξη λειτουργίας του κέντρου.